פעילי מטה "צדק בשבילי" חילקו מנשרים בצרפתית לתיירים צרפתים וביקשו מהם לסייע בהסגרת הדורסים, שכן מדינתם נותנת "מחסה לרוצחי יהודיה"
נציגי מטה "צדק בשבילי", הפועלים להסגרה מצרפת לישראל של דורסי לי זיתוני, שנהרגה בתאונת פגע וברח לפני חודשיים, עומדים הערב (שלישי) באולם מקבלי הפנים בשדה התעופה בן גוריון ומקדמים את הבאים עם פלאיירים בצרפתית ועליהם הסיסמה "רשיון להרוג".
על הפעולה ההפגנתית הוחלט לאחר שהמטה קיבל מידע מוקדם על ארבע טיסות שיצאו היום מצרפת לתל אביב, ועליהן מספר גדול של יהודים. פעילי המטה מבקשים לפנות ללבם של האזרחים הצרפתיים בכוונה שאלה יסייעו להסגרת הדורסים, מאחר ומדינתם נותנת "מחסה לרוצחי יהודייה", כלשונם.
התיירים המופתעים הבטיחו לעזור. "אני אתן את המנשר לנטלי קוסיסיו מוריסה, מספר שלוש בפרלמנט", הבטיח אלן גואיידר, עוזר ראש העיר וילבון סור, שהיה על אחת הטיסות. הוא הוסיף כי "אני לא שמעתי על זה, אבל הם (המטה) חייבים להמשיך לנסות, בעקשנות. מאוד קל להרוס, קשה יותר לבנות" אמר.
רוב הנוחתים, שקיבלו את המנשרים הודו שלא שמעו על סיפורה של לי דבר. "הייתי רוצה לדעת את כל הסיפור. אני לא מבין למה אנחנו בפאריס לא יודעים מהסיפור הזה?", אמר ז'ק בראון שנחת מפאריס מלווה באשתו ואחייניתו. "אני חושב שאסור להם להמשיך להסתובב חופשיים. ממשלת ישראל צריכה להמשיך לבקש מצרפת את הסגרתם ואם צרפת תסרב, זה סקנדל גדול", אמר.
רועי פלד, בן זוגה של לי זיתוני, אמר כי היה לו חשוב לעורר את מודעותם של יהודי צרפת לנושא, בתקווה כי צעד זה יסייע ביצירת לחץ על ממשלת צרפת. המטה מתכנן עצרת גדולה ב- 8 בדצמבר, בצומת סמוך לזו בה לי נהרגה.
בשבוע שעבר מטה המאבק להסגרת המעורבים בתאונת הדרכים ניסה להשיב את הסיפור לתודעת הציבור באמצעות פרסום סרטון בו נראים לי זיתוני ובן זוגה, רועי פלד, בפיקניק על חוף הים - כחודשיים לפני התאונה.
זיתוני נדרסה לפני חודשיים בצומת הרחובות ויצמן ופנקס בתל אביב, בשעות הבוקר המוקדמות, בעת שעשתה את דרכה לסטודיו בו לימדה פילאטיס. זיתוני חצתה את מעבר החצייה כאשר ג'יפ ב-מ-וו הגיח במהירות ודרס אותה. נהג הג'יפ, קלוד איזק, ובעל הרכב, אריק רובין, אזרחי צרפת ששהו בארץ, המשיכו בנסיעתם ללא מפריע. כעבור מספר שעות נמלטו עם משפחותיהם לצרפת. הדורסים הביעו חרטה לאחר שזוהו, אולם הם אינם מוכנים לחזור לארץ ולעמוד למשפט.